Implimentazzjoni tal-politika kummerċjali komuni - rapport annwali 2018 Kumitat għall-Kummerċ Internazzjonali Riżoluzzjoni tal-Parlament Ewropew tas-7 ta' Ottubru 2020 dwar l-implimentazzjoni tal-politika kummerċjali komuni – rapport annwali 2018 (2019/2197(INI)) Il-Parlament Ewropew, – wara li kkunsidra r-rapport tal-Kummissjoni tal-14 ta' Ottubru 2019 dwar l-implimentazzjoni ta' ftehimiet ta' kummerċ ħieles, 1 ta' Jannar 2018 - 31 ta' Diċembru 2018 (COM(2019)0455), – wara li kkunsidra d-Dokument ta' Ħidma tal-Persunal tal-Kummissjoni (SWD(2019)0370) tal-14 ta' Ottubru 2019, li jakkumpanja r-rapport tal-Kummissjoni dwar l-implimentazzjoni ta' ftehimiet ta' kummerċ ħieles, 1 ta' Jannar 2018 - 31 ta' Diċembru 2018 (COM(2019)0455), – wara li kkunsidra l-komunikazzjoni tal-Kummissjoni tal-14 ta' Ottubru 2015 bit-titlu "Kummerċ għal Kulħadd: Lejn politika aktar responsabbli għall-kummerċ u l-investiment" (COM(2015)0497), – wara li kkunsidra l-komunikazzjoni tal-Kummissjoni tad-29 ta' Jannar 2020 bit-titlu "Programm ta' Ħidma tal-Kummissjoni 2020: Unjoni li tirsisti għal aktar"(COM(2020)0037), – wara li kkunsidra l-Linji Gwida Politiċi għall-Kummissjoni Ewropea 2019-2024 tas-16 ta' Lulju 2019, – wara li kkunsidra r-riżoluzzjoni tiegħu tat-30 ta' Mejju 2018 dwar ir-Rapport Annwali dwar l-implimentazzjoni tal-Politika Kummerċjali Komuni, – wara li kkunsidra l-komunikazzjoni tal-Kummissjoni tal-11 ta' Diċembru 2019 dwar il-Patt Ekoloġiku Ewropew (COM(2019)0640), – wara li kkunsidra l-komunikazzjoni konġunta tal-Kummissjoni tat-8 ta' April 2020 dwar ir-rispons globali tal-UE għall-COVID-19 (JOIN(2020)0011), – wara li kkunsidra r-riżoluzzjoni tiegħu tad-29 ta' Novembru 2018 dwar id-WTO: prospettivi għall-futur, – wara li kkunsidra l-komunikazzjoni konġunta tal-Kummissjoni, tad-9 ta' Marzu 2020, bit-titlu "Lejn strateġija komprensiva mal-Afrika" (JOIN(2020)0004), – wara li kkunsidra d-dikjarazzjoni konġunta tal-25 ta' Jannar 2019 tal-Organizzazzjoni Dinjija tal-Kummerċ (WTO) dwar il-kummerċ elettroniku, – wara li kkunsidra d-dikjarazzjonijiet tal-Ministri għall-Kummerċ tal-G20 tat-30 ta' Marzu u tal-14 ta' Mejju 2020; – wara li kkunsidra d-dikjarazzjoni konġunta Stati Uniti tal-Amerka-UE tal-25 ta' Lulju 2018, – wara li kkunsidra d-dikjarazzjoni konġunta tal-14 ta' Jannar 2020 bħala eżitu tal-Laqgħa Trilaterali tal-Ministri għall-Kummerċ tal-Ġappun, tal-Istati Uniti tal-Amerka u tal-Unjoni Ewropea, – wara li kkunsidra d-Dokument ta' Ħidma tal-Persunal tal-Kummissjoni tal-20 ta' Diċembru 2019 dwar il-ħarsien u l-infurzar tad-drittijiet tal-proprjetà intellettwali fil-pajjiżi terzi (SWD(2019)0452), – wara li kkunsidra r-rapport annwali tal-Kummissjoni tas-27 ta' Marzu 2019 dwar l-istrumenti għad-difiża kummerċjali (COM(2019)0158), – wara li kkunsidra r-Rapport Speċjali tal-Ewrobarometru ppubblikat f'Novembru 2019 bit-titlu "L-attitudni tal-Ewropej dwar il-Kummerċ u l-politika kummerċjali tal-UE", – wara li kkunsidra l-komunikazzjoni konġunta dwar "UE-Ċina – Prospettiva strateġika adottata mill-Kummissjoni u mis-Servizz Ewropew għall-Azzjoni Esterna fit-12 ta' Marzu 2019 (JOIN(2019)0005), – wara li kkunsidra l-komunikazzjoni konġunta dwar "Konnessjoni bejn l-Ewropa u l-Asja – elementi fundamentali għal Strateġija tal-UE" adottata mill-Kummissjoni u mis-Servizz Ewropew għall-Azzjoni Esterna fid-19 ta' Settembru 2018 (JOIN(2018)0031), – wara li kkunsidra r-rapport tal-Kummissjoni tas-26 ta' Ġunju 2019 dwar ostakli għall-kummerċ u l-investiment, – wara li kkunsidra r-riżoluzzjoni tiegħu tat-18 ta' Mejju 2017 dwar l-implimentazzjoni tal-Ftehim ta' Kummerċ Ħieles bejn l-UE u r-Repubblika tal-Korea, – wara li kkunsidra r-riżoluzzjoni tiegħu tal-5 ta' Lulju 2016 dwar strateġija futura ġdida progressiva u innovattiva dwar il-kummerċ u l-investiment, – wara li kkunsidra r-riżoluzzjoni adottata mill-Assemblea Ġenerali tan-NU fil-25 ta' Settembru 2015 bit-titlu "Nittrasformaw id-dinja tagħna: l-Aġenda 2030 għall-Iżvilupp Sostenibbli", – wara li kkunsidra r-riżoluzzjoni tiegħu tal-5 ta' Lulju 2016 dwar l-istandards soċjali u ambjentali, id-drittijiet tal-bniedem u r-responsabbiltà korporattiva, – wara li kkunsidra l-Artikoli 2 u 21 tat-Trattat dwar l-Unjoni Ewropea (TUE) u l-Kapitolu V, Titolu II tat-Trattat dwar il-Funzjonament tal-Unjoni Ewropea (TFUE), kif ukoll l-Artikolu 218 tat-TFUE, – wara li kkunsidra r-riżoluzzjoni tiegħu tad-9 ta' Ġunju 2015 dwar l-istrateġija tal-UE għall-ugwaljanza bejn in-nisa u l-irġiel wara l-2015, – wara li kkunsidra r-riżoluzzjoni tiegħu tat-13 ta' Marzu 2018 dwar l-ugwaljanza bejn is-sessi fil-ftehimiet kummerċjali, – wara li kkunsidra l-Istrateġija ta' Ugwaljanza Bejn is-Sessi tal-Kummissjoni ta' Marzu 2020, – wara li kkunsidra r-rapport tal-Kummissjoni dwar l-Iskema Ġeneralizzata ta' Preferenzi li jkopri l-perjodu 2018-2019, – wara li kkunsidra l-komunikazzjoni tal-Kummissjoni tat-22 ta' Novembru 2018 bit-titlu "Is-Suq Uniku f'dinja li qiegħda tinbidel: assi uniku li jeħtieġ impenn politiku mġedded" (COM(2018)0772), – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjoni tal-Kumitat għall-Iżvilupp, – wara li kkunsidra r-rapport tal-Kumitat għall-Kummerċ Internazzjonali (A9-0160/2020), A. billi r-riżoluzzjoni tal-Parlament tat-30 ta' Mejju 2018 dwar l-implimentazzjoni tal-Politika Kummerċjali Komuni kisbet appoġġ wiesa' għall-approċċ tagħha li jiffavorixxi sistema kummerċjali bbażata fuq ir-regoli, fuq il-valuri u li tkun prevedibbli; billi żviluppi ġodda sa mill-2018, partikolarment l-implimentazzjoni tal-ftehim kummerċjali UE-Kanada u l-effetti l-aktar reċenti tal-pandemija tal-COVID-19 fuq il-kummerċ, jagħmluha neċessarja li jsir aġġornament dettaljat tar-rapport preċedenti; B. billi l-UE hija l-potenza kummerċjali ewlenija tad-dinja u l-akbar blokk kummerċjali fid-dinja, li taġixxi bħala mutur prinċipali tal-prosperità ekonomika; billi hija wkoll l-akbar kummerċjant ta' prodotti manifatturati u servizzi; billi l-indikaturi l-aktar reċenti jiżvelaw li fl-2019 l-esportazzjonijiet ta' oġġetti tal-UE żdiedu għal EUR 2 132,3 biljun, li jirrappreżentaw żieda ta' 3,5 % fuq is-sena preċedenti; billi minkejja l-isfidi globali attwali, is-sħab kummerċjali ewlenin tal-UE huma l-Istati Uniti u ċ-Ċina; billi bejn l-2007 u l-2017 il-PDG globali żdied b'aktar minn 70 %; billi jekk wieħed iqabbel iż-żieda tal-UE ta' 17 % maċ-ċifri għal pajjiżi bħall-Istati Uniti (60 %), l-Indja (80 %) u ċ-Ċina (315 %), jidher ċar li l-UE qed taqa' lura fil-kompetittività globali; C. billi fl-14 ta' Ottubru 2019 il-Kummissjoni ppubblikat it-tielet rapport tagħha dwar l-implimentazzjoni ta' ftehimiet ta' kummerċ ħieles (FTAs) tal-UE, li juri li fl-2018, 33 % tal-esportazzjonijiet tal-UE u 29 % tal-importazzjonijiet tal-UE ġew negozjati mas-sħab tal-FTA; billi fl-2018 l-UE kellha surplus kummerċjali favorevoli ta' EUR 84,6 biljun mas-sħab tal-FTA meta mqabbel mad-defiċit kummerċjali globali tagħha ta' EUR 24,6 biljun; billi skont rapport reċenti tal-Kummissjoni, l-esportazzjonijiet lejn l-UE minn pajjiżi fil-fażi tal-iżvilupp abbażi ta' preferenzi kummerċjali speċjali (SPĠ) żdiedu b'16,2 % bejn l-2016 u l-2018, b'żieda fil-valur minn EUR 158 biljun fl-2016 għal EUR 183,6 biljun fl-2018; billi huwa previst li l-kummerċ dinji fl-2020 se jonqos bejn it-13 u t-32 % minħabba l-effetti tal-COVID-19; billi huwa previst li l-esportazzjonijiet lil hinn mill-UE27 ta' oġġetti u servizzi jonqsu b'9,2 % u l-importazzjonijiet lil hinn mill-UE27 bi 8,8 %, filwaqt li l-FMI jipprevedi tnaqqis ta' 7,5 % fil-PDG tal-UE; D. billi l-politika kummerċjali komuni hija kompetenza esklużiva tal-Unjoni implimentata mill-Kummissjoni, mill-Kunsill u mill-Parlament, li tirrikjedi li l-Unjoni titkellem b'vuċi waħda fi kwistjonijiet kummerċjali, dik tal-Kummissjoni li taġixxi tan-negozjatur tagħha; billi fl-2015 il-Kummissjoni adottat komunikazzjoni bit-titlu "Kummerċ għal Kulħadd: Lejn politika aktar responsabbli għall-kummerċ u l-investiment"; billi l-Kummissjoni varat rieżami tal-politika kummerċjali bil-għan li ttejjeb il-kaxxa ta' għodod kummerċjali wara l-kriżi tal-COVID-19; E. billi l-Artikolu 207 tat-Trattat dwar il-Funzjonament tal-UE u l-Artikolu 21 tat-Trattat dwar l-Unjoni Ewropea jistipulaw li l-politika kummerċjali komuni għandha titmexxa fil-kuntest tal-prinċipji u l-objettivi tal-azzjoni esterna tal-Unjoni, inkluż il-promozzjoni tad-drittijiet tal-bniedem, id-demokrazija, l-istat tad-dritt u l-iżvilupp sostenibbli; billi f'Diċembru 2019 il-Kummissjoni adottat il-Patt Ekoloġiku Ewropew, li jipprevedi li l-azzjonijiet u l-politiki kollha tal-UE se jkollhom jikkontribwixxu għall-objettivi tiegħu; F. billi l-politika kummerċjali u ta' investiment tal-UE tipprovdi wkoll lill-investituri b'aċċess għas-suq u bi protezzjoni tal-investiment permezz ta' ċertezza legali u ambjent stabbli, prevedibbli u regolat kif xieraq li fih iwettqu l-attivitajiet ekonomiċi tagħhom; G. billi ċifri reċenti tal-Ewrobarometru jindikaw li madwar 60 % taċ-ċittadini tal-UE jemmnu li jibbenefikaw mill-kummerċ internazzjonali; billi parti mill-opinjoni pubblika hija informata ħafna dwar il-politika kummerċjali u l-ftehimiet kummerċjali; billi nofs dawk mistħarrġa jissuġġerixxu li l-prijoritajiet tal-politika kummerċjali tal-UE għandhom ikunu l-ħolqien tal-impjiegi fl-UE u d-difiża tal-istandards ambjentali u tas-saħħa; billi l-Kummissjoni u l-Istati Membri jeħtiġilhom ikomplu jiżviluppaw strateġija ta' komunikazzjoni xierqa dwar il-politika kummerċjali u l-ftehimiet kummerċjali, liema strateġija tfittex li tindirizza l-aħbarijiet foloz dwar il-kummerċ u li tibgħat kemm jista' jkun informazzjoni filwaqt li tindirizza partijiet ikkonċernati speċifiċi u tissensibilizza l-operaturi ekonomiċi dwar il-ftehimiet kummerċjali; H. billi l-politika kummerċjali komuni, komposta minn ftehimiet kummerċjali u miżuri leġiżlattivi, għandha sservi l-objettiv li jinħoloq ambjent kummerċjali stabbli, prevedibbli u ġust li fih in-negozji tal-UE jistgħu jirnexxu u fejn l-interessi taċ-ċittadini tal-UE jiġu enfasizzati, u għandha tiżgura li l-UE tkompli tissalvagwardja l-mudell soċjali u regolatorju eżistenti tagħha, filwaqt li tuża l-politika kummerċjali biex tippromwovi l-valuri tagħha madwar id-dinja; billi l-UE għandha żżid l-isforzi tagħha biex tippromwovi kompetizzjoni ġusta, tiżgura kundizzjonijiet ekwivalenti u tindirizza kwistjonijiet kummerċjali kontemporanji; billi l-kisba ta' dawn l-objettivi tirrikjedi orjentazzjoni b'saħħitha tal-politika kummerċjali tal-Unjoni u implimentazzjoni u monitoraġġ effiċjenti u sħaħ tagħha, b'mod aktar ġust u trasparenti; billi l-ftehimiet kummerċjali tal-UE għandhom jirrappreżentaw opportunitajiet għat-tkabbir permezz tal-aċċess għas-suq u t-tneħħija tal-ostakli għall-kummerċ; billi hija ta' importanza fundamentali li n-negozjati jitmexxew fi spirtu ta' benefiċċju reċiproku, bil-għan li jiġu indirizzati l-prattiki kummerċjali inġusti u tiġi żgurata l-konformità mar-regoli u l-istandards tal-UE; I. billi fit-30 ta' April 2020 l-UE, flimkien ma' 18-il membru tad-WTO, tat notifika formali ta' "Arranġament Proviżorju ta' Arbitraġġ ta' Appell (MPIA) lid-WTO; billi din in-notifika timmarka l-bidu tal-applikazzjoni tal-MPIA għal tilwim li jinqala' bejn il-membri parteċipanti tad-WTO fid-dawl tal-istaġnar tal-Korp tal-Appell (AB); J. billi t-tifqigħa tal-COVID-19 ikkawżat kriżi multidimensjonali b'konsegwenzi fit-tul u esponiet in-nuqqas ta' reżiljenza tal-ktajjen tal-valur globali għal ċerti prodotti ewlenin, li jinkludi t-tagħmir u l-apparat mediku; billi l-kriżi wriet il-ħtieġa għal ktajjen ta' produzzjoni aktar robusti u reżiljenti, kif ukoll il-ħtieġa għal investiment f'oqsma strateġiċi biex tiżdied ir-reżiljenza tal-ktajjen tal-provvista tal-UE; billi rapporti xjentifiċi jindikaw riskji dejjem akbar ta' tifqigħat dinjija ta' pandemiji u ta' fenomeni relatati mat-tibdil fil-klima li għandhom impatt fuq ir-relazzjonijiet internazzjonali; billi l-ministri għall-kummerċ tal-G20 ħadu l-impenn li jtaffu l-impatti tal-COVID-19 fuq il-kummerċ u l-investiment internazzjonali billi jkomplu jaħdmu flimkien biex jipprovdu ambjent ta' kummerċ u investiment ħieles, ġust, nondiskriminatorju, trasparenti, prevedibbli u stabbli, u billi jżommu s-swieq tagħna miftuħa biex jiżguraw il-fluss kontinwu bejn il-fruntieri ta' provvisti u tagħmir mediku vitali, prodotti agrikoli kritiċi, u oġġetti u servizzi essenzjali oħra; K. billi fl-14 ta' Marzu 2020 il-Kummissjoni adottat ir-Regolament ta' Implimentazzjoni (UE) 2020/402 taħt proċedura ta' urġenza biex l-esportazzjoni ta' tagħmir ta' protezzjoni personali (PPE) soġġetta għall-awtorizzazzjoni tal-esportazzjoni f'konformità mar-Regolament (UE) 2015/479, bħala miżura temporanja li sservi biex tgħin lill-UE tiffaċċja ż-żieda fid-domanda u tħejji l-kapaċità operattiva tagħha biex tgħin lill-pajjiżi terzi; L. billi l-UE nnegozjat ftehimiet komprensivi li jirregolaw ir-relazzjonijiet kummerċjali ma' kważi l-Amerka Latina kollha u l-Karibew, bl-eċċezzjoni tal-Bolivja, Kuba u l-Venezwela; M. billi, fl-2015, il-Parlament enfasizza l-ħtieġa għal perspettiva tal-ġeneru fil-politika kummerċjali internazzjonali tal-UE, u fl-2018, il-ħtieġa għall-ugwaljanza bejn il-ġeneri fil-ftehimiet kummerċjali; billi 36 miljun impjieg fl-UE, li minnhom 13,7 miljun huma okkupati minn nisa, jiddependu fuq l-esportazzjonijiet lejn pajjiżi lil hinn mill-UE; billi n-nisa huma fil-biċċa l-kbira sottorappreżentati fil-kummerċ lil hinn mill-UE fis-setturi tal-agrikoltura u tal-manifattura; billi, fl-UE, kumpanija esportatriċi waħda biss minn kull ħamsa hija mmexxija (jiġifieri proprjetà ta' u/jew ġestita) minn mara u n-nisa jirrappreżentaw 30 % jew inqas tal-forza tax-xogħol totali fis-settur tal-esportazzjoni; N. billi ħafna pajjiżi jimponu tariffi fuq apparat mediku inklużi l-monitors tal-pazjenti, it-tagħmir dijanjostiku u l-mediċini komuni bħall-antibijotiċi, il-mediċini li jtaffu l-uġigħ, jew l-insulina, u prattikament il-pajjiżi kollha jimponu dazji fuq l-importazzjoni fuq is-sapun; billi d-dazji ġew aggravati mid-deċiżjoni tal-Istati Uniti li timponi dazji addizzjonali fuq importazzjonijiet b'valur ta' USD 370 biljun miċ-Ċina li jinkludu xi aspetti tal-PPE; O. billi rapporti xjentifiċi jindikaw riskji dejjem akbar ta' tifqigħat dinjija ta' pandemiji u ta' fenomeni relatati mat-tibdil fil-klima b'impatt fuq ir-relazzjonijiet internazzjonali, u jikkonkludu li l-mudelli ekonomiċi tagħna għandhom jiġu riformati b'mod sinifikanti, partikolarment skont il-Ftehim ta' Pariġi dwar il-Klima; Il-kuntest globali Jinnota li aspetti sinifikanti tal-kuntest globali qed jinbidlu u li l-esperjenza ta' dawn l-aħħar sentejn fejn kien hemm żieda fit-tensjonijiet, turi li mhumiex prevedibbli; itenni l-appoġġ tiegħu għal sistema kummerċjali miftuħa, ħielsa, ibbażata fuq ir-regoli, prevedibbli u ġusta, li jeħtieġ li tiġi ssalvagwardjata u promossa; jirrimarka li minkejja l-klima ekonomika globali diffiċli, l-UE rreġistrat surplus ta' EUR 84,6 biljun (fl-2018) fil-kummerċ ta' oġġetti mas-sħab tagħha tal-ftehim kummerċjali, meta mqabbel mad-defiċit kummerċjali globali tagħha mal-bqija tad-dinja ta' madwar EUR 24,6 biljun; ifakkar li l-esportazzjonijiet lil hinn mill-UE qed jagħtu appoġġ lil aktar minn 36 miljun impjieg; Jinnota li minn mindu l-Kummissjoni adottat l-aħħar strateġija kummerċjali tagħha fl-2015, bit-titlu "Kummerċ għal kulħadd", l-UE kkonkludiet u bdiet tapplika għadd ta' ftehimiet kummerċjali ġodda, b'mod partikolari l-Ftehim Ekonomiku u Kummerċjali Komprensiv (CETA) UE-Kanada, il-Ftehim ta' Sħubija Ekonomika (FSE) bejn l-UE u l-Ġappun u l-Ftehimiet ta' Kummerċ Ħieles (FTAs) UE-Singapore u UE-Vjetnam, Jinsisti li l-istrateġija kummerċjali tal-UE trid tkompli tippromwovi l-interessi u l-valuri tal-Unjoni meta tiffaċċja sfidi ġodda madwar id-dinja, iżżid il-kompetittività tal-industrija tal-UE, u tiġġenera tkabbir ekonomiku f'konformità mal-objettivi tal-Patt Ekoloġiku Ewropew; iqis, għalhekk, li aġenda multilaterali, plurilaterali u bilaterali ambizzjuża, il-konklużjoni ta' ftehimiet kummerċjali ġusti u produttivi għaż-żewġ partijiet, l-iżgurar ta' reċiproċità stretta u r-rispett tan-normi u l-istandards għoljin tal-Ewropa f'setturi sensittivi, id-drittijiet tal-bniedem u l-protezzjoni effettiva tagħhom, it-tneħħija ta' ostakli kummerċjali mhux ġustifikati, u l-użu ta' għodod għad-difiża tal-kummerċ fejn meħtieġ, jirrappreżentaw l-aħjar mod biex bih l-UE ssir aktar kompetittiva f'dinja globalizzata; Jisħaq li r-relazzjoni tagħna maż-żewġ superpotenzi kummerċjali l-oħra, iċ-Ċina u l-Istati Uniti, li jirrappreżentaw madwar 30 % tal-iskambji kummerċjali tagħna, huma kruċjali fit-tmexxija tal-politika kummerċjali tal-UE; jinsisti, madankollu, li l-UE għandha ssaħħaħ ir-relazzjonijiet tagħha ma' partijiet oħra tad-dinja, tiddiversifika u ttejjeb ir-relazzjonijiet kummerċjali tagħha mas-sħab kollha, inklużi l-pajjiżi fil-fażi tal-iżvilupp u l-pajjiżi l-anqas żviluppati (LDCs), u taħdem lejn ordni dinji multipolari; jissottolinja l-ħtieġa li tiġi evitata d-dipendenza żejda tal-ekonomija tal-UE fuq il-ktajjen tal-provvista ta' ftit sħab kummerċjali ewlenin; Jisħaq fuq il-ħtieġa li jissaħħaħ l-iskambju ta' informazzjoni bejn l-Istati Membri; jappella għal aktar skambju ta' prattiki tajba, bejn l-Istati Membri u bejn l-Istati Membri u l-Kummissjoni, bil-ħsieb li jinkisbu sinerġiji u jittejbu r-riżultati; f'dan ir-rigward, jisħaq ukoll fuq il-ħtieġa li jittejbu l-istrateġiji ta' valutazzjoni dwar il-ftehimiet, u jqis li l-Kummissjoni għandha tiżgura valutazzjoni tal-impatt aħjar ta' kull ftehim kummerċjali, li għandha titwettaq fi żmien xieraq u minn korpi indipendenti; Jilqa' ż-żieda fit-trasparenza tal-politika kummerċjali; jilqa' d-deċiżjoni tal-Kunsill li jippubblika l-mandat dwar in-negozjati tal-Ftehimiet ta' Sħubija Ekonomika mar-reġjuni tal-AKP fid-19 ta' Diċembru 2019; jesprimi sodisfazzjon għall-isforzi reċenti tal-Kummissjoni l-ġdida biex tinforma lill-Parlament b'mod aktar regolari dwar is-sitwazzjoni attwali tan-negozjati li għaddejjin, biex b'hekk il-ħidma tal-Kummissjoni ssir aktar trasparenti, bħal li jsiru disponibbli rapporti dettaljati dwar il-kumitati speċjalizzati stabbiliti skont is-CETA u l-Ftehim mal-Korea t'Isfel; Jisħaq li l-Kummissjoni u l-Istati Membri jeħtiġilhom jaħdmu fuq strateġija ta' komunikazzjoni aħjar fir-rigward tal-benefiċċji tal-politika kummerċjali tal-UE u fuq is-sensibilizzazzjoni bil-għan li jikkomunikaw b'mod effettiv flimkien mas-soċjetà u l-partijiet ikkonċernati; ifakkar li l-pjanijiet direzzjonali jipprovdu l-opportunità lill-Kummissjoni biex tikkomunika u tispjega r-raġunijiet wara inizjattiva partikolari u l-objettivi tagħha, kif ukoll biex tikkomunika mas-soċjetà u l-partijiet ikkonċernati u tirċievi rispons; iqis li l-Kummissjoni għandha tiżgura t-trasparenza sħiħa tal-pjanijiet direzzjonali u ta' attivitajiet oħra ta' konsultazzjoni bil-għan li timmassimizza l-impatt tagħhom u tiggarantixxi l-involviment tal-partijiet ikkonċernati; Jiddispjaċih dwar l-impatt serju tal-virus tal-COVID-19 u l-lockdown konsegwenti tal-ekonomiji fir-rigward tal-kummerċ globali, fejn bħala konsegwenza ta' dan kien hemm tnaqqis fl-importazzjonijiet lejn l-UE u fl-esportazzjonijiet mill-UE kif ukoll interruzzjonijiet u waqfien tal-ktajjen tal-valur; jenfasizza li l-UE jeħtiġilha titgħallem mill-pandemija attwali sabiex tnaqqas il-vulnerabbiltà tagħha, speċjalment f'ċerti setturi strateġiċi; jemmen li l-UE u l-Istati Membri tagħha jeħtieġ li jaġixxu b'mod rapidu biex jużaw il-politika kummerċjali bħala għodda li tippermetti l-irkupru tal-ekonomija globali u li ttaffi r-reċessjoni; huwa konvint li l-UE jeħtiġilha ttejjeb l-awtonomija strateġika miftuħa tagħha filwaqt li tiżgura kummerċ ibbażat fuq ir-regoli fi żmien ta' kriżi, u jeħtiġilha tevita miżuri li jirrestrinġu u/jew jgħawwġu l-kummerċ, u bl-istess mod tisfida tali miżuri minn pajjiżi terzi, li kollha kemm huma għandhom jiġu indirizzati b'mod speċifiku fir-Reviżjoni tal-Politika Kummerċjali; Jappella għal progress fin-negozjati attwali u b'mod partikolari għat-tiġdid tan-negozjati biex jiġi konkluż b'mod rapidu ftehim plurilaterali dwar iċ-ċirkolazzjoni libera tat-tagħmir mediku; iħeġġeġ bil-qawwa lill-pajjiżi kollha jissieħbu fil-Ftehim dwar l-Eliminazzjoni tad-Dazji fuq il-Prodotti Farmaċewtiċi (Żero għal Żero) tad-WTO, u jemmen li l-kamp ta' applikazzjoni tiegħu jiġi estiż għall-prodotti farmaċewtiċi u mediċinali kollha biex ikun żgurat il-kummerċ transfruntier mad-dinja kollha; jitlob lill-membri tad-WTO jagħtu prijorità lil dan is-suġġett fl-aġenda tal-Laqgħa Ministerjali tad-WTO li jmiss, peress li l-ftehimiet kummerċjali huma mod kif il-kumpaniji jiġu megħjuna jiddiversifikaw is-sorsi tagħhom; Jisħaq li l-UE jeħtiġilha tiżgura flussi kummerċjali miftuħa u ktajjen ta' valur mondjali sostnuti, u għalhekk jeħtiġilha toqgħod lura minn restrizzjonijiet fuq l-esportazzjoni bħal fuq PPE, li għalih l-UE qed tiddependi fuq sħab kummerċjali f'pajjiżi terzi; iħeġġeġ lil dawk l-Istati Membri li jirrestrinġu l-fluss ta' oġġetti kritiċi fis-suq intern biex ineħħu minnufih ir-restrizzjonijiet tal-esportazzjoni tagħhom, u jistieden lill-Kummissjoni tapplika tolleranza żero għal tali ksur tar-regoli tas-suq uniku; huwa tal-fehma li l-UE jeħtiġilha tivvaluta u tidentifika bir-reqqa s-setturi kritiċi u l-vulnerabbiltajiet soċjetali fejn l-Unjoni teħtieġ li tiżgura l-provvista tagħha ta' prodotti, u jeħtiġilha tfittex rimedji effettivi u proporzjonati fil-politika kummerċjali; Jiddeplora t-telf ekonomiku minħabba t-tfixkil tal-kummerċ internazzjonali u tal-ktajjen ta' valur globali bħala riżultat tal-pandemija tal-COVID-19, li jaf ikollha impatt partikolarment gravi fuq il-pajjiżi fil-fażi tal-iżvilupp; jistieden lill-Kummissjoni tiżgura li d-dispożizzjonijiet kummerċjali tagħha mal-pajjiżi fil-fażi tal-iżvilupp jappoġġjaw l-aċċess għall-mediċini u t-tagħmir mediku; Jenfasizza l-ħtieġa li l-produtturi rurali u kostali jiġu megħjuna jadattaw ruħhom għal kundizzjonijiet ta' kriżi tas-suq minħabba t-tifqigħa tal-COVID-19 u li jitfasslu malajr strateġiji ta' adattament u reżiljenza għall-coronavirus biex jinżammu l-livelli ta' dħul ta' sussistenza, filwaqt li tiġi żgurata l-ġestjoni sostenibbli tal-ekosistemi agrikoli, forestali, tal-baħar u rikki fil-bijodiversità; Il-kooperazzjoni fid-WTO u l-kooperazzjoni plurilaterali Jisħaq li dan huwa mument kritiku għall-promozzjoni ta' multilateraliżmu miftuħ, ġust, ibbilanċjat, sostenibbli u bbażat fuq il-valuri u t-trawwim tas-sistema kummerċjali globali; jiddispjaċih ħafna dwar l-istall tad-WTO, li jirrikjedi passi u impenji attivi mill-membri kollha tad-WTO; itenni l-impenn tiegħu li jiddefendi s-sistema kummerċjali multilaterali bbażata fuq ir-regoli; Jissottolinja l-importanza politika u ekonomika primarja tas-sistema multilaterali u jappella lis-sħab kummerċjali internazzjonali biex jaħdmu għall-kisba ta' sistema ta' soluzzjoni tat-tilwim li tiffunzjona tajjeb fid-WTO u biex imexxu 'l quddiem riforma ambizzjuża mmexxija mill-UE; iħeġġeġ lill-Kummissjoni, f'dan ir-rigward, tinnegozja regoli ġodda għall-ġlieda kontra fenomeni li jfixklu l-kummerċ relatat ma' politiki u prattiki mhux tas-suq, intrapriżi tal-istat (SOEs) u sussidji industrijali, li jwasslu għal kapaċità żejda, politiki u prattiki furzati ta' trasferiment tat-teknoloġija, u serq tal-proprjetà intellettwali; iħeġġeġ lill-membri tad-WTO biex jilħqu ftehim ambizzjuż u bbilanċjat dwar il-kwistjoni tas-sussidji tas-sajd, li ilha għaddejja, matul il-konferenza ministerjali li se ssir fl-2021, u biex jibgħatu sinjal ċar li d-WTO għadha kapaċi twettaq il-funzjoni ta' negozjar tagħha; Jilqa' l-arranġament interim ta' arbitraġġ tal-appell (MPIA) b'diversi partijiet, sistema ġdida li se tippermetti lill-UE, flimkien ma' membri parteċipanti oħra tad-WTO, tegħleb il-paraliżi attwali tal-Korp tal-Appell tad-WTO u li se tippermetti lill-membri parteċipanti jippreservaw sistema ta' soluzzjoni tat-tilwim li tiffunzjona f'żewġ stadji fid-WTO jekk ikun hemm tilwim bejniethom; Jinnota l-progress li sar matul in-negozjati settorjali u plurilaterali li għaddejjin bħalissa, b'mod partikolari dwar ir-regolamentazzjoni domestika tas-servizzi, il-kummerċ elettroniku u l-faċilitazzjoni tal-investiment; jissottolinja li dawn in-negozjati settorjali huma impriżi bbażati fuq il-Komunikazzjoni Konġunta li għandhom jitmexxew bil-ħsieb li jintlaħaq kunsens trażversali tal-parteċipanti kollha; Jilqa' l-progress li sar fin-negozjati għall-Qorti Multilaterali tal-Investiment (MIC); jinnota li s-Sistema ta' Qorti Internazzjonali (ICS) hija maħsuba bħala pass lejn il-MIC; jiddispjaċih dwar il-progress kajman wisq tal-Istati Membri biex iżarmaw it-trattati bilaterali ta' investiment intra-UE (BITs), u jħeġġeġ lill-Kummissjoni tieħu azzjoni fejn xieraq; Jesprimi l-appoġġ qawwi tiegħu għall-kooperazzjoni trilaterali li għaddejja bħalissa bejn l-UE, l-Istati Uniti u l-Ġappun dwar il-limitazzjoni tal-prattiki li jgħawwġu s-suq madwar id-dinja; jilqa' , f'dan ir-rigward, id-dikjarazzjoni konġunta tal-14 ta' Jannar 2020 dwar is-sussidji industrijali; L-Istati Uniti Jiddispjaċih ħafna għall-bidla sinifikanti fid-direzzjoni fil-politika kummerċjali tal-Istati Uniti matul l-aħħar tliet snin, u jinsab imħasseb dwar iż-żieda fil-miżuri kummerċjali unilaterali u ż-żieda fil-miżuri protezzjonisti, inklużi deċiżjonijiet reċenti mid-Dipartiment tal-Kummerċ tal-Istati Uniti li jniedi investigazzjonijiet ulterjuri tat-taqsima 232; jiddispjaċih dwar in-notifika formali mill-Istati Uniti fl-4 ta' Novembru 2019 dwar il-ħruġ tagħha mill-Ftehim ta' Pariġi, u jfakkar li l-politika kummerċjali komuni tal-UE għandha tikkontribwixxi għall-promozzjoni tat-twettiq ta' dak il-ftehim; jisħaq fuq l-importanza li jiġu varati mill-ġdid it-taħditiet UE-Stati Uniti biex jissolvew il-problemi pendenti, inkluż it-tilwim; jisħaq fuq l-importanza li l-agrikoltura tinżamm barra mill-ambitu tan-negozjati kif ukoll biex jiġu żgurati l-monitoraġġ u l-protezzjoni xierqa tas-settur tas-sajd; Ifakkar li l-UE għandha tkompli l-ħidma tagħha mal-Istati Uniti bħala sieħeb li miegħu trid issib soluzzjonijiet għall-kwistjonijiet kummerċjali ta' interess komuni kif ukoll għat-theddid u għall-frizzjonijiet kummerċjali, inkluża l-applikazzjoni extraterritorjali tal-liġijiet adottati mill-Istati Uniti li jmorru kontra d-dritt internazzjonali; jisħaq li l-UE għandha tkompli tipparteċipa fi sforzi biex terġa' tinkiseb il-fiduċja reċiproka u relazzjonijiet kummerċjali mill-qrib filwaqt li tiżgura li l-istandards Ewropej jiġu rispettati; huwa tal-fehma li ftehim kummerċjali limitat mal-Istati Uniti jista' jitqies bħala pass importanti; Jistieden lill-Kummissjoni tikkomunika mal-kontropartijiet tagħha tal-Istati Uniti biex jinstabu modi ħalli jitnaqqsu t-tensjonijiet kummerċjali transatlantiċi, inkluż is-sejbien ta' soluzzjonijiet negozjati mal-Istati Uniti dwar il-kwistjoni tas-sussidji tal-inġenji tal-ajru ċivili, b'mod partikolari fir-rigward tat-tilwima Airbus-Boeing li għadha għaddejja, u biex jintlaħaq ftehim ħalli tintemm l-impożizzjoni illegali ta' tariffi fuq l-azzar u l-aluminju mill-Istati Uniti u miżuri kontra s-sussidji u antidumping illegali fuq prodotti agroalimentari, inklużi dawk fuq żebbuġ misjur; iħeġġeġ lill-Kummissjoni żżid l-isforzi tagħha għal rispons koordinat u unifikat tal-UE; jilqa' n-negozjati bejn l-UE u l-Istati Uniti dwar l-aċċettazzjoni reċiproka tar-riżultati tal-valutazzjoni tal-konformità; iħeġġeġ lill-Kummissjoni tħaffef il-kooperazzjoni f'oqsma oħra ta' interess konġunt, bħal standards u ostakli oħra mhux tariffarji, sabiex il-kummerċ isir aktar faċli, jitnaqqsu l-ostakli burokratiċi u biex l-ispejjeż jitnaqqsu drastikament; Jiddispjaċih li l-amministrazzjoni attwali qed tikkunsidra li tirtira mill-Ftehim dwar l-Akkwist Ġenerali; iħeġġeġ lill-amministrazzjoni tibqa' parti għal dak il-ftehim; Iċ-Ċina Jinnota li ċ-Ċina tirrappreżenta suq ta' opportunitajiet minħabba d-daqs u t-tkabbir tagħha, peress li hija t-tieni l-akbar sieħeb kummerċjali tal-UE, iżda li hemm ħafna ostakli għan-negozji tal-UE fir-rigward tal-aċċess u l-operat f'dak is-suq, minħabba n-natura mmexxija mill-istat u ssussidjata mill-istat tal-ekonomija Ċiniża, fejn in-negozji tal-istat jibbenefikaw minn aċċess għas-suq esklużiv jew dominanti; jikkundanna t-tipi kollha ta' miżuri diskriminatorji li jiffaċċjaw il-kumpaniji tal-UE fiċ-Ċina; iqis li l-kompetizzjoni ġusta bejn il-kumpaniji tal-UE u taċ-Ċina twassal għal aktar opportunitajiet u aktar innovazzjoni, u jistieden lill-Kummissjoni timmonitorja b'mod kostanti l-atti persistenti ta' diskriminazzjoni u taħdem mal-awtoritajiet Ċiniżi sabiex tkisser dawn l-atti u l-ostakli; jinnota li f'Mejju 2019 iċ-Ċina rtirat l-ilment tagħha fid-WTO kontra l-UE rigward it-trattament ta' ekonomija mhux tas-suq fl-antidumping; jilqa' l-eżitu tal-każ ta' soluzzjoni tat-tilwim bejn l-UE u ċ-Ċina li jimmarka t-tmiem tal-istatus taċ-Ċina bħala ekonomija tas-suq, f'konformità mal-pożizzjoni tal-Parlament ta' Mejju 2016; Jilqa' l-konklużjoni fis-6 ta' Novembru 2019 tan-negozjati għal Ftehim dwar l-Indikazzjonijiet Ġeografiċi UE-Ċina bħala pass pożittiv lejn it-titjib tal-protezzjoni tal-prodotti IĠ tal-UE fiċ-Ċina, u jappella għar-ratifika rapida tiegħu, kif ukoll għal leġiżlazzjoni aġġornata u infurzar aktar b'saħħtu; jinsisti li dan il-Ftehim dwar l-Indikazzjonijiet Ġeografiċi UE-Ċina ma jridx jinkiser mill-ftehim kummerċjali Stati Uniti-Ċina fil-Fażi 1; jistieden lill-Kummissjoni tissorvelja s-sitwazzjoni tal-aċċess għas-suq għall-prodotti Ewropej matul l-implimentazzjoni ta' dan il-ftehim; jinnota li, skont l-aktar rapport reċenti dwar il-protezzjoni u l-infurzar tad-drittijiet tal-proprjetà intellettwali (DPI), aktar minn 80 % tas-sekwestri ta' oġġetti ffalsifikati u kkupjati jikkonċernaw oġġetti li joriġinaw miċ-Ċina, u li l-istess seħħ fl-2018 kif ukoll fl-2019; jistieden lill-Kummissjoni tesplora aktar għodod biex tindirizza dawn il-kwistjonijiet u tiggarantixxi l-protezzjoni sħiħa tal-IPRs; Iħeġġeġ lill-Kummissjoni tikkonkludi negozjati dwar ftehim ambizzjuż ta' investiment maċ-Ċina, b'kapitolu effettiv dwar il-Kummerċ u l-Iżvilupp Sostenibbli (TSD), li jneħħi l-ostakli kollha għall-ftuħ tas-suq fiċ-Ċina; jistenna bil-ħerqa l-konklużjoni tan-negozjati sa tmiem l-2020 kif miftiehem fis-Summit UE-Ċina fl-2019; jemmen bis-sħiħ, madankollu, li s-sustanza tal-ftehim għandha tingħata prijorità fuq il-ħeffa tal-konklużjoni tagħha; Jinsab ixxukkjat mir-rapport tal-Istitut Awstraljan tal-Politika Strateġika maħruġ fi Frar 2020, li juri evidenza ta' sfruttament tal-ħaddiema Ujguri fil-fabbriki Ċiniżi, inkluż f'fabbriki li jappartjenu għall-ktajjen tal-valur tal-kumpaniji tal-UE; jinsab imħasseb ħafna dwar l-impatti rrappurtati tal-Inizjattiva "Belt and Road" dwar id-drittijiet tal-bniedem fiċ-Ċina u l-Pakistan; jistieden lill-Kummissjoni tuża l-mezzi kollha disponibbli biex ittemm l-isfruttament tal-Ujguri; jistieden lill-kumpaniji Ewropej itemmu kwalunkwe forma ta' implikazzjoni fil-ksur tad-drittijiet tal-bniedem taċ-Ċina; jinsisti li x-xogħol furzat tal-Ujguri għandu jiġi eskluż mill-ktajjen tal-provvista ta' prodotti importati fis-suq uniku; Sħubija ġdida mal-Afrika Jilqa' l-pubblikazzjoni tal-Komunikazzjoni Konġunta għal Strateġija komprensiva UE-Afrika; jistieden lill-UE tikkomunika aktar ma' pajjiżi Afrikani sabiex toħloq sħubija effettiva u solida, f'konformità mal-aspetti relatati mal-kummerċ tal-Istrateġija tal-Iżvilupp tal-Afrika tal-Aġenda 2063, li tippromwovi l-iżvilupp ekonomiku sostenibbli, it-tkabbir u s-sigurtà tal-ikel fil-kontinent Afrikan; jisħaq fuq il-fatt li ċ-ċifri tar-rapport reċenti tal-10 ta' Frar 2020 dwar l-Iskema Ġeneralizzata ta' Preferenzi (SĠP) li jkopru l-perjodu 2018-2019 juru żieda fir-rata ta' użu tal-preferenzi mill-pajjiżi li jibbenefikaw mill-iskema; jistieden lill-Kummissjoni żżid l-għajnuna teknika u ekonomika tagħha permezz ta' miżuri ta' għajnuna għall-kummerċ bejn l-UE u l-pajjiżi Afrikani kif ukoll bejn il-pajjiżi Afrikani stess; jinnota, f'dan ir-rigward, li l-għajnuna għall-kummerċ għandha tkun element ewlieni fir-relazzjonijiet kummerċjali mal-Afrika wara l-kriżi tal-COVID-19; Jilqa' l-progress mwettaq fl-implimentazzjoni taż-Żona ta' Kummerċ Ħieles Kontinentali Afrikana (ACFTA), li għandha l-għan li tipprovdi suq kontinentali uniku għall-oġġetti u s-servizzi, bil-moviment liberu tal-persuni u ta' investiment; jilqa' l-appoġġ tal-UE għall-istabbiliment tal-Osservatorju Kummerċjali l-ġdid tal-Unjoni Afrikana; jappella għal appoġġ kontinwu tal-UE għall-ACFTA skont l-Alleanza Afrika-Ewropa għal Investimenti u Impjiegi Sostenibbli; jappella għal infurzar xieraq u approfondiment tal-Ftehimiet ta' Sħubija Ekonomika (FSE) eżistenti bil-għan li tingħata spinta lill-kummerċ u l-investiment; jilqa' d-dħul fis-seħħ tal-FSE tal-Lvant u n-Nofsinhar tal-Afrika (EAS) u tal-Komunità għall-Iżvilupp tan-Nofsinhar tal-Afrika (SADC) u tal-FSEs interim mal-Ghana u l-Kosta tal-Avorju, u jiddispjaċih għan-nuqqas ta' progress fir-ratifika tal-FSEs reġjonali li fadal; jesprimi l-appoġġ tiegħu għall-viżjoni stabbilita fid-diskors dwar l-Istat tal-Unjoni tal-2018 ta' ftehim kummerċjali minn kontinent għal kontinent li għandu jkun sħubija ekonomika bejn il-pari li toħloq benefiċċji reċiproċi u sservi biex jitmexxew' il quddiem l-Għanijiet ta' Żvilupp Sostenibbli (SDGs) u biex jiġi appoġġjat l-iżvilupp ta' ktajjen tal-valur lokali u reġjonali kompetittivi kif ukoll sistemi fiskali reżiljenti; Jisħaq fuq l-importanza, barra minn hekk, li l-FSEs jiġu mmonitorjati b'mod konġunt bl-appoġġ tas-sħab lokali u tal-organizzazzjonijiet tas-soċjetà ċivili; jistieden lill-Kummissjoni twettaq analiżi fil-fond tal-FSEs attwali dwar kwistjonijiet bħal ekonomiji lokali, swieq tax-xogħol, telf tal-bijodiversità, deforestazzjoni u ħtif tal-art biex jiġi ddeterminat jekk humiex meħtieġa bidliet; Il-pajjiżi fil-fażi tal-iżvilupp Jenfasizza li l-kummerċ jista' jkun għodda importanti biex jintlaħqu l-SDGs billi jgħin biex jitnaqqas il-faqar; għal dan il-għan, jenfasizza l-ħtieġa li ssir enfasi fuq FTAs ta' benefiċċju reċiproku, id-diversifikazzjoni tal-esportazzjonijiet, iż-żieda tal-valur u l-intrapriżi mikro, żgħar u ta' daqs medju (MSMEs); jirrimarka li l-UE hija impenjata favur politika kummerċjali robusta, effettiva u kredibbli li tifforma l-bażi ta' sistema kummerċjali multilaterali u inklużiva ġusta u miftuħa li tkun ibbażata fuq ir-regoli li tikkostitwixxi kundizzjonijiet ekwivalenti globali fl-interess tal-pajjiżi kollha, inklużi dawk fil-fażi tal-iżvilupp, li huma element essenzjali għall-integrazzjoni ulterjuri tal-pajjiżi fil-fażi tal-iżvilupp fi ktajjen ta' valur globali; ifakkar li l-politika kummerċjali u ta' żvilupp tal-UE għandha tikkontribwixxi għall-integrazzjoni reġjonali u l-inkorporazzjoni u l-emerġenza tal-pajjiżi fil-fażi tal-iżvilupp fi ħdan ktajjen ta' valur globali; Jenfasizza l-fatt li l-pajjiżi fil-fażi tal-iżvilupp huma l-aktar affettwati mill-fenomenu tal-evażjoni tat-taxxa, li kull sena jċaħħad lill-Istati minn biljuni ta' euro fi dħul pubbliku; jappella biex fil-ftehimiet kummerċjali mal-pajjiżi fil-fażi tal-iżvilupp jiġu inklużi dispożizzjonijiet li jgħinu fil-ġlieda kontra l-flussi finanzjarji illeċiti u l-evażjoni tat-taxxa min-naħa ta' korporazzjonijiet u kumpaniji multinazzjonali, bil-għan li jiġi żgurat li t-taxxi jitħallsu fejn jinħolqu l-profitti u l-valur ekonomiku reali u li jiġu eliminati l-erożjoni tal-bażi u t-trasferiment tal-profitt; Il-Ġappun, Singapore u l-Vjetnam Jilqa' d-dħul fis-seħħ tal-FTA UE-Ġappun tal-1 ta' Frar 2019 u jinnota li, skont l-ewwel elementi miġbura wara sena ta' implimentazzjoni, l-esportazzjonijiet tal-UE lejn il-Ġappun żdiedu b'6,6 % meta mqabbla mal-istess perjodu tas-sena preċedenti; Jilqa' d-dħul fis-seħħ tal-ftehim kummerċjali UE-Singapore fil-21 ta' Novembru 2019; jilqa' l-progress lejn l-implimentazzjoni tal-ftehim UE-Vjetnam u jappella għal progress rapidu kontinwu, b'mod partikolari fl-istabbiliment ta' istituzzjonijiet konġunti u r-ratifika tal-konvenzjonijiet u l-impenji ewlenin pendenti tal-ILO dwar kwistjonijiet tad-drittijiet tal-bniedem, filwaqt li jħeġġeġ lill-Kummissjoni biex flimkien mas-SEAE, tiżgura l-infurzar konkret tagħhom; jistieden lill-Istati Membri jkomplu għaddejjin bir-ratifika tal-Ftehim ta' Protezzjoni tal-Investiment UE-Vjetnam (EVIPA) sabiex, flimkien mal-Ftehim ta' Kummerċ Ħieles UE-Vjetnam (EVFTA), ikunu jistgħu jidħlu fis-seħħ malajr kemm jista' jkun; jinnota li fl-2018 l-UE esportat madwar EUR 13,8 biljun f'oġġetti lejn il-Vjetnam, u jirrimarka li l-ftehimiet ta' kummerċ ħieles (FTAs) ibbażati fuq ir-regoli u l-ftehimiet ta' protezzjoni tal-investiment (IPAs) se jiżguraw il-prevedibbiltà u l-istat tad-dritt għall-investituri, kif ukoll iżidu l-esportazzjonijiet b'mod pożittiv fiż-żewġ direzzjonijiet u joħolqu stabbiltà u fiduċja għall-SMEs; iqis dawn il-ftehimiet bħala pass lejn il-konklużjoni ta' FTA mar-reġjun kollu tal-Assoċjazzjoni tan-Nazzjonijiet tax-Xlokk tal-Asja (ASEAN); Jisħaq li t-tliet ftehimiet imsemmija hawn fuq jikkonsolidaw id-dinamika strateġika tal-Unjoni Ewropea f'qasam dinji ewlieni kkaratterizzat minn tkabbir rapidu tal-popolazzjoni u tad-dħul, b'opportunitajiet sinifikanti għall-operaturi tagħna; iqis, barra minn hekk, li bil-preżenza aktar b'saħħitha tagħha l-UE tista' toħloq alternattiva għad-dominju Ċiniż fiż-żona; L-Amerka Latina u l-Karibew Jenfasizza l-importanza li jissaħħu r-relazzjonijiet kummerċjali u politiċi ta' benefiċċju reċiproku mal-Amerka Latina; ifakkar li l-Unjoni Ewropea u l-Amerka Latina jżommu kooperazzjoni mill-qrib ibbażata fuq ir-rabtiet storiċi, kulturali u ekonomiċi tagħhom, mar-reġjun tal-Amerka Latina u l-Karibew (ALK) li jirrappreżenta l-ħames l-akbar sieħeb kummerċjali tal-UE; jemmen li l-preżenza tal-UE fir-reġjun hija fundamentali f'termini tat-tisħiħ tal-kooperazzjoni abbażi ta' valuri komuni, kif ukoll bħala mezz biex tiġi segwita l-politika ta' azzjoni esterna tal-UE, partikolarment f'termini tat-tisħiħ tas-sistema kummerċjali multilaterali bbażata fuq ir-regoli; jistieden lill-Kummissjoni tiċċara l-intenzjoni tagħha rigward ftehimiet kummerċjali u ta' assoċjazzjoni futuri dwar il-kwistjoni tal-qsim tat-test; Jisħaq fuq l-importanza tal-modernizzazzjoni li ġiet konkluża reċentement tal-ftehim ta' assoċjazzjoni UE-Messiku u l-konklużjoni tal-ftehim ta' assoċjazzjoni tal-Mercosur, li t-tnejn għandhom il-potenzjal li japprofondixxu s-sħubija strateġika tagħna mal-Amerka Latina, li joħolqu opportunitajiet addizzjonali fir-relazzjonijiet kummerċjali tagħna ma' dawk il-pajjiżi, u li jgħinu fid-diversifikazzjoni tal-ktajjen tal-provvista għall-ekonomija Ewropea; iqis li l-ftehim ta' assoċjazzjoni bejn l-UE u l-Mercosur jirrappreżenta l-akbar ftehim ta' "blokk għal blokk" tat-tip tiegħu u għandu l-potenzjal li joħloq żona ta' suq miftuħ ta' benefiċċju reċiproku li tinkludi madwar 800 miljun ċittadin; jirrimarka li dan il-ftehim, bħall-ftehimiet kummerċjali kollha tal-UE, irid jiżgura kompetizzjoni ġusta u jiggarantixxi li l-istandards u l-metodi ta' produzzjoni Ewropej jiġu rispettati; jirrimarka li l-ftehim fih kapitolu vinkolanti dwar l-iżvilupp sostenibbli li jrid jiġi applikat, implimentat u vvalutat bis-sħiħ, kif ukoll impenji speċifiċi dwar id-drittijiet tax-xogħol u l-protezzjoni ambjentali, inkluża l-implimentazzjoni tal-Ftehim ta' Pariġi dwar il-Klima u r-regoli ta' implimentazzjoni rilevanti; jenfasizza li l-ftehim UE-Mercosur ma jistax jiġi ratifikat fil-forma attwali; Jinsab konvint li l-modernizzazzjoni tal-ftehim ta' assoċjazzjoni maċ-Ċilì se sservi biex tkompli ssaħħaħ il-preżenza tal-UE fir-reġjun usa' u tgħin fil-promozzjoni ta' aġenda kummerċjali internazzjonali bbażata fuq l-iżvilupp sostenibbli, protezzjoni aktar b'saħħitha tal-istandards ambjentali u tax-xogħol u r-rispett għad-drittijiet tal-bniedem; jistieden lill-Kummissjoni tiżgura li n-negozjati li għaddejjin bħalissa jwettqu dawn il-prinċipji u li jkun jista' jintlaħaq ftehim f'waqtu; In-negozjati tal-Ftehimiet ta' Kummerċ Ħieles li għaddejjin bħalissa Jitlob li fin-negozjati tal-FTAs tiġi segwita aġenda ambizzjuża, b'mod partikolari mal-Awstralja u New Zealand, it-Tuneżija, il-Marokk u l-Indoneżja u f'konformità mal-Patt Ekoloġiku, filwaqt li titqies in-natura sensittiva ta' ċerti prodotti agrikoli bħaċ-ċanga, il-laħam tan-nagħaġ, il-prodotti tal-ħalib u l-frott; itenni t-talba tiegħu għall-ftuħ rapidu tan-negozjati ta' investiment mat-Tajwan, u jistieden lill-Kummissjoni tiftaħ eżerċizzju ta' identifikazzjoni bikrija; Jieħu approċċ prammatiku lejn il-kwistjoni tar-relazzjonijiet kummerċjali mar-Renju Unit, li għandhom ikunu komprensivi u ambizzjużi, bil-għan li ma jkun hemm ebda tariffa u ebda kwota, u għandhom ikunu bbażati fuq il-prinċipji rigward il-kummerċ, l-investiment u l-kompetittività li huma stabbiliti fir-rakkomandazzjoni tiegħu tat-18 ta' Ġunju 2020 dwar in-negozjati għal sħubija ġdida mar-Renju Unit tal-Gran Brittanja u l-Irlanda ta' Fuq; jinnota li d-Dikjarazzjoni Politika tas-17 ta' Ottubru 2019, appoġġjata mir-Renju Unit, tistqarr li s-sħubija ekonomika futura se tkun imsejsa fuq dispożizzjonijiet li jiżguraw kundizzjonijiet ekwivalenti għal kompetizzjoni miftuħa u ġusta, speċjalment jekk ma jintlaħaq ebda ftehim qabel tmiem l-2020; jirrimarka li l-Istati Membri tal-UE huma esportaturi netti lejn ir-Renju Unit u li l-fatt li tinstab soluzzjoni li tissodisfa ż-żewġ partijiet irid ikun prijorità bil-għan li jiġu żgurati r-rispett u l-protezzjoni tal-interessi tal-esportaturi u l-investituri tal-UE; jistieden lill-Kummissjoni ssaħħaħ il-kompetittività għall-kumpaniji u l-SMEs tal-UE; Iħeġġeġ lill-Kummissjoni tisfrutta l-momentum li nħoloq mill-ħruġ tar-Renju Unit biex tissimplifika l-politiki tal-UE tagħna, tneħħi l-burokrazija żejda u ssaħħaħ il-kompetittività għall-kumpaniji u l-SMEs tal-UE; jisħaq li l-FTA mar-Renju Unit għandu jkollu l-għan li jippermetti l-eqreb aċċess għas-suq u faċilitazzjoni tal-kummerċ possibbli sabiex jiġi minimizzat it-tfixkil għall-kummerċ u jkunu żgurati kundizzjonijiet ekwivalenti; L-implimentazzjoni tal-FTAs Jirrikonoxxi l-eżitu ppreżentat fir-rapport tal-Kummissjoni dwar l-implimentazzjoni ta' ftehimiet ta' kummerċ ħieles (FTAs), b'mod partikolari dawk mal-Korea t'Isfel, l-Amerka Ċentrali u l-Amerka Latina, il-Kanada u s-sħab tal-Lvant; jisħaq li l-ftehimiet kummerċjali tal-UE għandhom rekord ċar li, fil-biċċa l-kbira tal-każijiet, jilħqu l-objettiv primarju tagħhom li joħolqu opportunitajiet sinifikanti għall-esportaturi tal-UE fis-swieq tal-kummerċ ta' pajjiżi terzi; jisħaq, madankollu, li l-istimi tal-Kummissjoni jindikaw żieda fl-impatt ekonomiku negattiv tal-ostakli għall-kummerċ u l-investiment bħala riżultat tax-xejra protezzjonista; jitlob lill-Kummissjoni tkompli twettaq valutazzjonijiet tal-impatt ex post, inkluż dwar is-sostenibbiltà, tal-impatt tal-ftehimiet kummerċjali fuq l-ekonomija tagħna; Iħeġġeġ lill-Kummissjoni biex kontinwament tfittex modi kif issaħħaħ ir-relazzjonijiet kummerċjali u tapprofondixxi aktar l-integrazzjoni ekonomika mal-pajjiżi tas-Sħubija tal-Lvant, b'mod partikolari fil-każ tat-tliet pajjiżi assoċjati; Ifakkar fl-iżviluppi pożittivi li jikkonċernaw il-ftehim kummerċjali UE-Kanada (CETA); jinnota li, matul l-ewwel sena kalendarja sħiħa ta' implimentazzjoni, il-kummerċ bilaterali ta' oġġetti, inklużi l-prodotti agroalimentari, kiber b'10,3 % meta mqabbel mal-medja tat-tliet snin ta' qabel; ifakkar li s-surplus kummerċjali tal-UE mal-Kanada żdied b'60 % u ħoloq opportunitajiet addizzjonali għall-esportaturi tagħna; ifakkar ukoll li minn mindu l-ftehim daħal fis-seħħ b'mod proviżorju, iż-żewġ partijiet ħolqu sħubija solida billi akkumpanjaw it-test oriġinali b'rakkomandazzjonijiet importanti dwar il-kummerċ, l-azzjoni klimatika u l-Ftehim ta' Pariġi, il-kummerċ, il-ġeneru, u l-SMEs, u jqis li dan huwa prova tad-dinamika ta' ftehim kummerċjali fl-implimentazzjoni tiegħu; jistieden lill-Kummissjoni tibgħat lill-Parlament data aktar reċenti relatata mal-esportazzjonijiet mill-SMEs tal-UE u s-sostenibbiltà ġenerali tal-ftehim; ifakkar fl-importanza tat-tisħiħ tal-implimentazzjoni u s-segwitu tal-kapitolu dwar il-Kummerċ u l-Iżvilupp Sostenibbli (TSD); Itenni t-tħassib tiegħu dwar ir-rata baxxa ta' utilizzazzjoni tal-preferenzi fuq l-esportazzjonijiet tal-UE rrappurtata minn xi wħud mis-sħab preferenzjali tal-UE, li tindika l-benefiċċji limitati tal-istrateġija tal-bilateraliżmu kummerċjali għal operaturi ekonomiċi iżgħar; jinnota, b'mod partikolari, differenzi kbar fl-użu tal-preferenzi dwar l-esportazzjonijiet tal-Unjoni lil sħab kummerċjali differenti u differenzi żgħar fl-użu tal-preferenzi dwar l-importazzjonijiet tal-UE minn sħab kummerċjali differenti; jistieden lill-Kummissjoni tkompli tanalizza l-użu tal-preferenzi u toħroġ b'għodod innovattivi u soluzzjonijiet prattiċi ġodda; jenfasizza l-importanza ta' regoli ta' oriġini flessibbli, simplifikati u mhux ikkumplikati f'dan ir-rigward; jistieden lill-Kummissjoni, flimkien mal-Istati Membri, biex jissimplifikaw il-ħidma lejn strateġiji aktar effettivi għall-promozzjoni tal-kummerċ u l-komunikazzjoni u biex jużaw il-potenzjal sħiħ tad-Delegazzjonijiet tal-UE madwar id-dinja; Jirrimarka li l-għadd kbir ta' ostakli kummerċjali u mhux kummerċjali u d-differenzi attwali fil-livell u l-kwalità tal-kontrolli, il-proċeduri doganali u l-politiki ta' sanzjonijiet fil-punti ta' dħul tal-UE fl-Unjoni Doganali, sikwit jirriżultaw f'distorsjoni tal-flussi kummerċjali li jipperikolaw l-integrità tas-suq uniku; għaldaqstant iħeġġeġ lill-Kummissjoni tindirizza din il-kwistjoni biex tiżgura li l-kumpaniji jkunu jistgħu jikkompetu b'mod ġust b'kundizzjonijiet ekwivalenti; Jissottolinja li l-protezzjoni tal-indikazzjonijiet ġeografiċi hija waħda mill-punti offensivi tal-Unjoni fin-negozjati dwar ftehimiet kummerċjali, u jenfasizza l-importanza li s-sħab tal-UE jikkonformaw mad-dispożizzjonijiet ikkonċernati; jistieden lill-Kummissjoni tiżgura konformità akbar ma' dawk id-dispożizzjonijiet fil-ftehimiet kummerċjali eżistenti u futuri; Jistieden lill-Kummissjoni teżamina b'mod speċifiku l-effetti kumulattivi tal-FTAs tal-UE fuq id-devjazzjoni tal-kummerċ, għall-UE kif ukoll għall-pajjiżi sħab tagħha, u tqabbel ir-riżultati mal-valutazzjonijiet tal-impatt individwali u maċ-ċifri reali; Jenfasizza l-importanza li b'mod partikolari jiġu involuti l-parlamenti nazzjonali, is-soċjetà ċivili u s-settur privat ta' kull parti fin-negozjati kummerċjali; jappella għal parteċipazzjoni u konsultazzjoni akbar tas-sħab soċjali u tas-soċjetà ċivili fin-negozjati u fl-implimentazzjoni ta' ftehimiet kummerċjali, b'mod partikolari fi ħdan il-mandat tal-gruppi konsultattivi domestiċi, li r-rwol ta' monitoraġġ tagħhom jista' jiġi estiż għall-partijiet kollha tal-ftehimiet kummerċjali, u mhux biss għall-kapitoli dwar it-TSD; Il-kummerċ u l-iżvilupp sostenibbli Ifakkar fil-pożizzjoni tiegħu espressa fir-rapport preċedenti tiegħu dwar l-implimentazzjoni tal-politika kummerċjali komuni; jissottolinja li l-pjan ta' azzjoni bi 15-il punt tas-27 ta' Frar 2018 stabbilit mis-servizzi tal-Kummissjoni jirrappreżenta bażi tajba għal riflessjoni sabiex tittejjeb l-implimentazzjoni tal-kapitolu dwar it-TSD; jirrimarka li l-ftehimiet ta' ġenerazzjoni ġdida jinkludu klawżoli dwar id-drittijiet tal-bniedem u kapitoli dwar l-iżvilupp sostenibbli, li għandhom jiġu implimentati b'mod komprensiv u fl-intier tagħhom sabiex jissalvagwardjaw u jippromwovu r-rispett tad-drittijiet tal-bniedem, tal-valuri tal-Unjoni u tal-istandards tax-xogħol, soċjali u ambjentali ta' livell għoli; jinnota l-evalwazzjoni tal-kapitoli dwar l-iżvilupp sostenibbli inklużi fir-rapport tal-Kummissjoni dwar l-Implimentazzjoni tal-FTAs u jitlob li jkun hemm implementazzjoni f'waqtha tad-dispożizzjonijiet eżistenti tat-TSD; jitlob lill-Kummissjoni tiżviluppa metodoloġija preċiża u speċifika għall-monitoraġġ u l-evalwazzjoni tal-implimentazzjoni ta' dawn il-kapitoli, minħabba l-fatt li tali evalwazzjoni ma tistax issir abbażi ta' data kwantitattiva biss; jistieden lill-Kummissjoni tippreżenta proposti dwar kif jissaħħaħ l-infurzar tal-kapitolu dwar l-iżvilupp sostenibbli fil-ftehimiet kummerċjali; Jieħu nota tal-inizjattiva mnedija minn DĠ JUST tal-Kummissjoni għal diliġenza dovuta obbligatorja għall-kumpaniji, inkluża l-kunsiderazzjoni tagħha fil-ftehimiet kummerċjali tal-UE, kif ukoll mekkaniżmu li jiżgura implimentazzjoni effettiva; jirrimarka li l-proposta dwar id-diliġenza dovuta obbligatorja għandha tiżgura li dawn il-miżuri ma jżidux piż żejjed għall-SMEs Ewropej jew inaqqsu l-kompetittività tagħhom; Itenni t-talba tiegħu lill-Kummissjoni u lill-Istati Membri biex jimpenjaw ruħhom b'mod kostruttiv fin-negozjati għal Trattat tan-NU legalment vinkolanti dwar il-korporazzjonijiet transnazzjonali u intrapriżi kummerċjali oħra fir-rigward tad-drittijiet tal-bniedem, bil-għan li jiġi żgurat l-aċċess għall-ġustizzja għall-vittmi ta' ksur tad-drittijiet tal-bniedem u li jippermettilhom ifittxu rimedju; Jilqa' l-inizjattiva tal-Kummissjoni għal Patt Ekoloġiku Ewropew, u jissottolinja li dan il-Patt għandu jkun appoġġjat b'mod attiv minn strateġija kummerċjali tal-UE bbilanċjata mil-lat ekoloġiku, ekonomiku u soċjali; jilqa' l-impenn tal-Kummissjoni li tagħmel il-konformità mal-Ftehim ta' Pariġi dwar il-Klima bħala "klawżola essenzjali" fil-ftehimiet kummerċjali; Josserva li l-approċċ attwali diġà jikkontribwixxi biex jiġu indirizzati kwistjonijiet ta' nuqqas ta' konformità mal-obbligi; madankollu, jistieden lill-Kummissjoni tkun aktar attenta u titgħallem mill-esperjenza preċedenti tagħha kif jidher fl-istabbiliment ta' bord fuq talba tal-UE skont l-FTA UE-Korea, wara li l-Korea t'Isfel naqset milli tirratifika l-konvenzjonijiet tal-Organizzazzjoni Internazzjonali tax-Xogħol (ILO) dwar id-drittijiet tal-ħaddiema, b'mod partikolari dwar il-libertà ta' assoċjazzjoni u n-negozjar kollettiv; Ifakkar li l-isforzi bikrija tal-Kummissjoni u tal-Parlament fin-negozjati kummerċjali mal-Messiku u mal-Vjetnam ħeġġew b'suċċess ir-ratifika miż-żewġ pajjiżi, rispettivament f'Novembru 2018 u f'Ġunju 2019, tal-Konvenzjoni 98 tal-ILO dwar id-dritt għall-organizzazzjoni u għan-negozjar kollettiv; jifraħ liż-żewġ pajjiżi għal pass daqshekk importanti; jistieden lill-Kummissjoni timmonitorja l-progress li jkun sar fir-rigward tal-implimentazzjoni ta' konvenzjonijiet oħra tal-ILO, u tistabbilixxi mingħajr dewmien il-kumitat interparlamentari kif miftiehem skont l-EVFTA, filwaqt li tagħti attenzjoni speċjali lill-projbizzjoni tat-tħaddim tat-tfal; jiddeplora l-fatt li l-Vjetnam ma rratifikax il-Konvenzjoni 87 tal-ILO dwar il-Libertà ta' Assoċjazzjoni; jistieden lill-Kummissjoni timmonitorja s-sitwazzjoni mill-qrib u titlob konsultazzjonijiet mal-Gvern tal-Vjetnam jekk jonqos milli jagħmel sforzi kontinwi u sostnuti biex jirratifika, kif previst mill-ftehim; Ifakkar fil-ħtieġa għal pjan ta' azzjoni effettiv ħalli, fl-FTAs, jiġi implimentat l-għan ta' tolleranza żero għat-tħaddim tat-tfal, billi tinbena sħubija b'saħħitha mal-NGOs u l-awtoritajiet nazzjonali sabiex jiġu żviluppati alternattivi soċjali u ekonomiċi b'saħħithom għall-familji u l-ħaddiema, b'koerenza mal-azzjonijiet meħuda skont il-politika tal-iżvilupp tal-UE; Jemmen li l-kapitoli dwar it-TSD fil-ftehimiet kummerċjali għandhom ikunu wieħed mill-muturi tad-dimensjoni esterna tal-Patt Ekoloġiku Ewropew; jissottolinja li kwalunkwe mekkaniżmu ġdid ta' aġġustament tal-karbonju għandu jkun kompatibbli mar-regoli tad-WTO kif ukoll mal-FTAs tal-UE; jisħaq li l-kumpaniji tal-UE m'għandhomx jitqiegħdu f'pożizzjoni ta' żvantaġġ kompetittiv; Jinnota li l-politika kummerċjali u ta' investiment tal-UE għandha tintuża bħala ingranaġġ għal ġestjoni responsabbli tal-ktajjen ta' provvista, li tinkludi li jiġi żgurat li n-negozji jirrispettaw id-drittijiet tal-bniedem, id-drittijiet tax-xogħol u l-istandards ambjentali u li jkun hemm aċċess għall-ġustizzja; jieħu nota tal-impenji mill-Kummissjoni li se tippreżenta proposta leġiżlattiva sal-2021; Jappella lill-Kummissjoni tiżgura li l-kundizzjonijiet tad-drittijiet tal-bniedem marbuta ma' preferenzi kummerċjali unilaterali bħalma huma l-SPĠ jew l-SPĠ+ huma effettivament implimentati u monitorjati; jisħaq li l-politika kummerċjali tal-UE għandha tgħin fil-ġlieda kontra l-kummerċ illegali, id-deforestazzjoni u d-degradazzjoni tal-foresti; Iqis li d-dimensjoni kummerċjali tal-COP15 tal-Konvenzjoni tan-NU dwar id-Diversità Bijoloġika għandha titqies bis-sħiħ; ifakkar fir-riżoluzzjoni tiegħu tas-16 ta' Jannar 2020 dwar il-15-il laqgħa tal-Konferenza tal-Partijiet (COP15) għall-Konvenzjoni dwar id-Diversità Bijoloġika, li tistieden lill-Kummissjoni u lill-Istati Membri jinvolvu ruħhom b'mod attiv ma' pajjiżi terzi, b'mod partikolari permezz tal-istrumenti ta' azzjoni esterna tagħhom, bħall-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (NDICI), sabiex jippromwovu u jistabbilixxu objettivi għall-protezzjoni tal-bijodiversità, miżuri ta' konservazzjoni u restawr u governanza, b'mod partikolari fil-ftehimiet multilaterali u kummerċjali kollha, kif ukoll miżuri kontra n-nuqqas ta' konformità; konsegwentement, jistieden lill-Kummissjoni tinkludi kapitoli infurzabbli dwar it-TSD fil-ftehimiet kummerċjali futuri kollha; Jeżiġi li minbarra l-konvenzjonijiet fundamentali tas-soltu tal-ILO, l-UE għandha tħeġġeġ lis-sħab ekonomiċi tagħha jirratifikaw u jimplimentaw il-Konvenzjonijiet 189 dwar il-ħaddiema domestiċi, 156 dwar il-ħaddiema b'responsabbiltajiet tal-familja u 190 dwar il-vjolenza u l-fastidju; Niddefendu l-interessi kummerċjali tal-UE Ifakkar li l-isforzi sabiex il-kummerċ jibqa' bbażat fuq ir-regoli jrid ikollhom rwol kruċjali fl-istrateġija kummerċjali tagħna u f'dan il-kuntest jilqa' l-adozzjoni tal-pakkett ta' modernizzazzjoni tal-istrumenti għad-difiża tal-kummerċ fl-2018 u l-mekkaniżmu l-ġdid tal-iskrinjar tal-investiment dirett barrani (FDI); jissottolinja li dan il-mekkaniżmu tal-iskrinjar għandu bħala għan il-kooperazzjoni u r-restrizzjoni potenzjali fir-rigward tal-investimenti barranin f'setturi strateġiċi bil-ħsieb li jiġu protetti l-Unjoni u l-Istati Membri tagħha; jistieden lill-Kummissjoni tiżgura l-infurzar effettiv tal-istrumenti għad-difiża tal-kummerċ (TDIs) sabiex tipproteġi l-industrija Ewropea minn prattiki inġusti tas-suq, u tevalwa u ssaħħaħ l-istrumenti ta' salvagwardja sabiex tagħmilhom aktar reattivi għal ċirkostanzi straordinarji u adattati aħjar biex isaħħu l-industrija Ewropea billi jantiċipaw b'mod effettiv it-tfixkil tas-suq mill-fluss kummerċjali; jisħaq fuq il-ħtieġa għal skrinjar u kooperazzjoni b'saħħithom fil-kuntest ta' wara l-COVID-19, fejn xi setturi strateġiċi tal-UE jistgħu jkunu soġġetti għal pressjoni; jisħaq, madankollu, li l-mekkaniżmu l-ġdid tal-iskrinjar tal-FDI qatt ma għandu jintuża bħala miżura protezzjonista; jilqa' l-White Paper dwar is-sussidji barranin, u jistieden lill-Kummissjoni tressaq proposta leġiżlattiva kif xieraq jekk l-għodod attwali ma jkunux biżżejjed; Jinnota li bħalissa hemm żieda enormi fl-importazzjonijiet tal-azzar miċ-Ċina u minn pajjiżi terzi oħra, li taffettwa b'mod gravi l-industrija Ewropea u tipperikola għadd kbir ta' impjiegi; jenfasizza li l-proċess ta' rieżami tal-miżuri ta' salvagwardja attwali dwar l-importazzjonijiet ta' prodotti tal-azzar jeħtieġ li jinkludi t-tnaqqis tal-kwoti eżistenti f'konformità mal-kapaċitajiet żejda importati, u li jabolixxi l-possibbiltà ta' trasferiment ta' kwoti mhux użati; Jilqa' l-aħbar mill-Kummissjoni tal-ħatra kmieni fl-2020 ta' Uffiċjal Kap tal-Infurzar għall-Kummerċ (CTEO) biex jimmonitorja u jtejjeb il-konformità mal-ftehimiet kummerċjali tal-UE; jinnota li r-regoli skont il-ftehimiet kummerċjali tal-UE għandhom jiġu infurzati b'mod xieraq sabiex tiġi żgurata l-effikaċja tagħhom u jiġu indirizzati d-distorsjonijiet tas-suq; jissottolinja l-ħtieġa li din il-pożizzjoni maħluqa ġdida tiffoka fuq l-implimentazzjoni u l-infurzar tal-ftehimiet kummerċjali tagħna, kif ukoll fuq il-ksur tal-aċċess għas-suq u l-impenji kummerċjali u ta' żvilupp sostenibbli; huwa tal-fehma li s-CTEO m'għandux biss jimmonitorja u jinforza l-obbligi ambjentali u tal-protezzjoni tax-xogħol skont il-ftehimiet kummerċjali tal-UE ma' pajjiżi terzi, iżda għandu jiffoka wkoll fuq l-implimentazzjoni tal-kapitoli kollha tal-ftehimiet kummerċjali sabiex jiggarantixxi li dawn jintużaw sal-potenzjal sħiħ tagħhom; jistieden lill-Kummissjoni tikkjarifika aktar dan ir-rwol; Jistieden lill-Kunsill jiżgura ftehim rapidu dwar l-Istrument għall-Akkwist Internazzjonali, sabiex jipprovdi sigurtà legali, reċiproċità u kundizzjonijiet ekwivalenti għall-operaturi tal-UE; jappella għall-inklużjoni ta' katalgu globali ta' prodotti tal-kura tas-saħħa ta' emerġenza essenzjali biex jiġu evitati l-abbużi futuri minn fornituri ta' pajjiżi terzi fil-kummerċ internazzjonali matul pandemija globali; jinnota li s-swieq tal-akkwist pubbliku tal-Unjoni huma l-aktar miftuħa fid-dinja u li ċerti pajjiżi terzi għandhom aċċess limitat ħafna għal tali swieq; jisħaq fuq l-importanza tal-promozzjoni tar-reċiproċità u l-benefiċċju reċiproku fil-qasam tal-aċċess għas-swieq u l-akkwist pubbliku, għall-benefiċċju tal-kumpaniji tal-UE; Jenfasizza l-ħtieġa li jkun hemm fis-seħħ mekkaniżmi tal-iskrinjar tal-investiment adegwati fl-Istati Membri kollha għall-protezzjoni kontra r-riskji rigward is-sigurtà u l-ordni pubbliku; iħeġġeġ lill-Istati Membri li għad m'għandhomx mekkaniżmi tal-iskrinjar biex jistabbilixxu soluzzjonijiet temporanji, u jistieden lill-Kummissjoni tappoġġja b'mod attiv dawn l-isforzi; Jissottolinja li l-investiment dirett barrani fl-UE u l-akkwist ta' infrastruttura għall-kura tas-saħħa u infrastruttura ewlenija oħra minn investituri barranin għandhom il-potenzjal li jagħmlu ħsara lill-isforzi tal-UE biex jindirizzaw il-pandemija tal-COVID-19 fl-Ewropa; jilqa' f'dan ir-rigward il-komunikazzjoni tal-Kummissjoni dwar Gwida lill-Istati Membri qabel l-applikazzjoni tar-Regolament dwar l-Iskrinjar tal-FDI; iħeġġeġ lil dawk l-Istati Membri li għadhom ma stabbilixxewx mekkaniżmu tal-iskrinjar biex jagħmlu dan b'mod urġenti; jistieden ukoll lill-Istati Membri kollha jużaw l-għodod kollha disponibbli biex jiżguraw li jkun hemm fis-seħħ mekkaniżmi effettivi biex jivvalutaw l-investiment u l-akkwiżizzjoni potenzjali fir-rigward ta' theddid għall-infrastruttura kritika tas-saħħa fl-UE, u jieħdu miżuri ta' mitigazzjoni jew imblokkar kif meħtieġ; Itenni l-ħtieġa li jkun hemm kundizzjonijiet ekwivalenti bejn l-industriji Ewropej li jimplimentaw standards klimatiċi, ambjentali, ekoloġiċi u soċjali ambizzjużi, u dawk is-sħab kummerċjali li ma jsegwux l-istess standards għoljin; iqis, għaldaqstant, li hemm bżonn urġenti ta' Mekkaniżmu ta' Aġġustament tal-Karbonju fil-Fruntiera kompatibbli mad-WTO li jsaħħaħ l-azzjoni klimatika globali u jipproteġi lill-industriji Ewropej minn kompetizzjoni inġusta; Jistieden lill-mexxejja tal-UE u lill-Kummissjoni jieħdu deċiżjonijiet kuraġġużi rigward ir-riforma tas-sistema tar-riżorsi proprji tal-UE, inkluża l-introduzzjoni ta' ġabra ta' riżorsi proprji ġodda; jafferma mill-ġdid il-pożizzjoni tiegħu, kif tinsab fir-rapport interim dwar il-qafas finanzjarju pluriennali (QFP), rigward il-lista ta' kandidati potenzjali għal riżorsi proprji ġodda: bażi komuni konsolidata għat-taxxa korporattiva, tassazzjoni fuq is-servizzi diġitali, taxxa fuq it-tranżazzjonijiet finanzjarji, dħul mill-iskema għall-iskambju ta' kwoti tal-emissjonijiet, kontribuzzjoni għall-plastik u mekkaniżmu ta' aġġustament tal-karbonju fil-fruntiera kompatibbli mad-WTO; Jinsab imħasseb dwar l-espansjoni kontinwa tal-mekkaniżmi ta' arbitraġġ bejn l-investituri u l-istati permezz ta' ftehimiet ta' investiment; ifakkar li tali sistemi ġudizzjarji paralleli huma mfassla biex jiffavorixxu l-interessi u d-drittijiet korporattivi iżda mhux id-dmirijiet u r-responsabbiltajiet tal-kumpaniji, u jistgħu jqiegħdu f'riskju l-ispazju politiku u d-dritt leġittimu tal-istati li jirregolaw; jiddenunzja l-fatt li d-ditti legali bdew jippromwovu pariri dwar kif investituri barranin jistgħu jġibu kawżi f'arbitraġġ bħala riżultat ta' miżuri tal-gvern relatati mal-COVID; jitlob moratorju fuq it-talbiet kollha ta' arbitraġġ relatati ma' miżuri mmirati lejn id-dimensjonijiet tas-saħħa, ekonomiċi u soċjali tal-pandemija u l-effetti tagħha; Jappella għal tnedija mill-ġdid tan-negozjati għal Ftehim dwar il-Beni Ambjentali, u jistieden lill-Kummissjoni tipproponi modifiki unilaterali tat-tariffi applikati fuq "oġġetti ekoloġiċi" jekk dawn ikunu jistgħu jiġu identifikati bħala li jikkontribwixxu biex jintlaħqu l-objettivi tal-Patt Ekoloġiku Ewropew; Jitlob li d-dimensjoni esterna tal-inizjattivi tal-ekonomija ċirkolari tiżdied fir-relazzjonijiet tal-UE ma' pajjiżi terzi permezz tal-kooperazzjoni regolatorja u d-djalogu; Il-kummerċ ta' servizzi u l-kummerċ diġitali Jilqa' n-negozjati plurilaterali li għaddejjin dwar l-oqsma ewlenin ta' kummerċ fis-servizzi, partikolarment dwar ir-regolamentazzjoni domestika tas-servizzi u l-faċilitazzjoni tal-investiment; jinnota li preżenza kummerċjali f'pajjiż terz hija l-mod dominanti ta' provvista għal servizzi ta' kummerċ u għal kummerċ elettroniku; Jisħaq li l-UE hija tassew l-akbar esportatur ta' servizzi fid-dinja u li s-servizzi jirrappreżentaw madwar 70 % tal-PDG tagħha; jenfasizza b'mod partikolari r-reżiljenza relattiva tal-kummerċ fis-servizzi matul il-kriżi tal-COVID-19, u jissottolinja r-rwol tiegħu fl-irkupru ekonomiku fl-Ewropa; Jissottolinja l-ħtieġa li jiġu ffaċilitati l-isforzi ta' rkupru internazzjonali permezz ta' kummerċ miftuħ u ġust, inkluż il-kummerċ diġitali, li jeħtieġ moratorju fuq id-dazji doganali fuq it-trażmissjonijiet elettroniċi; jappoġġja d-Dikjarazzjoni Konġunta tad-WTO dwar il-Kummerċ Elettroniku li tippromwovi regoli globali f'dan il-qasam; jappella għal disponibbiltà għal eżitu sinifikanti sabiex jiġi ffaċilitat il-fluss tad-data bejn il-fruntieri u jiġu indirizzati l-ostakli mhux ġustifikati għall-kummerċ b'mezzi elettroniċi, f'konformità sħiħa mad-dritt tal-UE dwar il-privatezza u l-protezzjoni tad-data, inkluż ir-Regolament Ġenerali dwar il-Protezzjoni tad-Data (GDPR), u sabiex tintuża l-flessibbiltà offruta mid-direttivi ta' negozjati; jilqa' l-fatt li dawn in-negozjati jlaqqgħu flimkien għadd kbir ħafna ta' membri tad-WTO, u jitlob li dawn jinżammu miftuħa u inklużivi kemm jista' jkun; Jinnota li l-SMEs jirrappreżentaw madwar 30 % tal-valur tal-esportazzjonijiet tal-oġġetti tal-UE u aktar minn 80 % tal-intrapriżi kollha tal-UE li jesportaw oġġetti, iżda 5 % biss tal-SMEs huma attivi fuq il-front internazzjonali, li jfisser li maġġoranza kbira tiddependi fuq id-dinamiżmu tas-suq intern; jappoġġja l-idea li kapitolu speċifiku dwar l-SMEs għandu jkun parti mill-FTAs proposti kollha, bħalma huwa l-każ fil-ftehim bejn l-UE u l-Ġappun u l-ftehim modernizzat mal-Messiku, u li l-SMEs għandhom jiġu inklużi fir-reviżjoni ta' FTAs eżistenti; jinnota li l-ostakli għall-kummerċ u l-burokrazija huma partikolarment ta' piż għall-SMEs; jistieden lill-Kummissjoni tkompli bl-isforzi tagħha biex tappoġġja lill-MSMEs, b'enfasi speċifika fuq dawk immexxija min-nisa u b'miżuri għalihom; jistieden lill-UE u lill-Istati Membri tagħha jagħtu attenzjoni partikolari għaċ-ċirkostanzi speċjali tal-MSMEs immexxija min-nisa meta jistabbilixxu helpdesks ta' esportazzjoni, biex jieħdu vantaġġ mill-possibbiltajiet maħluqa mill-FTAs u biex isaħħu s-servizzi, it-teknoloġiji u l-infrastrutturi (bħal aċċess għall-internet) li huma ta' importanza partikolari għall-emanċipazzjoni ekonomika tan-nisa u tal-MSMEs immexxija min-nisa; Jitlob lill-Kummissjoni, b'kollaborazzjoni mal-Istati Membri, man-negozji u l-partijiet ikkonċernati, tiffaċilita l-użu u l-fehim tar-regoli ta' oriġini għall-SMEs; ifakkar lill-Kummissjoni fl-objettiv tagħha li, kmieni fl-2020, tniedi għodda ddedikata ta' awtovalutazzjoni tar-regoli tal-oriġini għall-SMEs fuq il-pjattaforma Access2Market, biex tgħin lill-kumpaniji jivvalutaw jekk prodott jistax jibbenefika minn preferenzi skont ftehim kummerċjali partikolari tal-UE, sabiex jiġi ffaċilitat l-użu tal-SMEs tal-preferenzi skont il-ftehimiet kummerċjali tal-UE, u sabiex l-SMEs fl-aħħar mill-aħħar igawdu l-benefiċċji sħaħ tal-ftehimiet kummerċjali u l-aċċess għas-swieq barranin, permezz tal-għoti ta' informazzjoni faċli għall-utent, aġġornata u prattika dwar il-politika kummerċjali u b'mod partikolari dwar l-FTAs; itenni t-talba tiegħu lill-Kummissjoni biex timmonitorja l-effetti tal-politika kummerċjali tagħha fuq l-SMEs, peress li dawn għandhom rwol essenzjali fil-kummerċ internazzjonali, filwaqt li jfakkar li minħabba d-daqs u r-riżorsi limitati tagħhom, l-ispejjeż amministrattivi u l-burokrazija jaffettwaw lill-SMEs b'mod sproporzjonat; Il-ġeneru u l-kummerċ Jisħaq fuq l-opportunità għall-ftehimiet ta' kummerċ ħieles tal-UE biex jippromwovu l-ugwaljanza bejn il-ġeneri u jsaħħu l-pożizzjoni ekonomika tan-nisa f'pajjiżi terzi, u jistieden lill-Kummissjoni tiġġieled l-isfruttament tan-nisa; jistieden lill-Kummissjoni u lill-Kunsill jipproponu li jiġi nnegozjat kapitolu speċifiku dwar il-ġeneru fil-ftehimiet kummerċjali u ta' investiment tal-UE; jappoġġja r-rakkomandazzjonijiet dwar il-ġeneru u l-kummerċ maħruġa mill-Kumitat Konġunt UE-Kanada, li jistabbilixxu pjattaforma li tista' tippromwovi fehim dwar kif il-ftehimiet kummerċjali jistgħu jikkontribwixxu għall-ugwaljanza bejn il-ġeneri; Jinnota li l-26 valutazzjoni tal-impatt fuq is-sostenibbiltà li tlestew minn Ġunju 2017 ma kienu jinkludu l-ebda statistika speċifika dwar il-kummerċ u l-ġeneru u li lanqas ir-rapport ta' implimentazzjoni tal-2018 ma jipprovdi data; jinsisti fuq il-ħtieġa li tibda tinġabar data diżaggregata skont il-ġeneru, u jistenna li r-rapport li jmiss ikun fih data komprensiva dwar l-impatt tal-FTAs skont l-impenn li ħadet il-Kummissjoni; jindika f'dak ir-rigward il-valutazzjoni bbażata fuq il-ġeneru mwettqa mill-Kanada bħala l-aħjar prattika li ta' min tiġi implimentata; Jistieden lill-Kummissjoni tiżgura li l-kompożizzjoni tal-Gruppi Konsultattivi Domestiċi (DAGs) tkun ibbilanċjata bejn il-ġeneri u li jiġi stabbilit Kumitat għall-Kummerċ u l-Ġeneru fl-ambitu ta' kull FTA biex jiġu identifikati n-nuqqasijiet u li, bħal fil-każ tal-FTA bejn il-Kanada u l-Iżrael, il-mekkaniżmu għas-soluzzjoni tat-tilwim japplika għall-kwistjonijiet tal-ġeneru; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-parlamenti nazzjonali tal-Istati Membri, kif ukoll lill-Kumitat Ekonomiku u Soċjali Ewropew u lill-Kumitat tar-Reġjuni.
Extracted from TA-9-2020-0252_MT.docx